“Една моя история, свързана с Китай” | PR&Медиа Новини
“Една моя история, свързана с Китай”
PR Agency Anettevents I 30.09.2011
По случай честването на 62-та годишнина от установяването на дипломатически отношения между Китайската народна република и Република България, посолството на КНР в София организира конкурс за есе на тема „Една моя история, свързана с Китай". През периода май – август 2011 г. около 100 българи, искащи да споделят своята история, свързана с Китай, изпратиха своите есета в Китайското посолство в София.
Като една от най-талантливите „писателки” за пореден път се доказа най-младият член на екипа на ПР агенция „Анетевентс” – Виолина Данчева. Със своето завладяващо есе „Пътят към любовта” Виолина спечели сърцата на журито в конкурса и заслужено зае второто място. Участието на 23-годишната ПР-ка в конкурса съвсем не е случайно – още на 6-годишна възраст Виолина се докосва до китайската култура, благодарение на тренировките по китайското бойно изкуство УШУ. Дълги години тя упорито тренира, печели редица републикански и международни състезания и от съвсем скоро дори е треньор в спортен клуб „Шън Лун”, Варна.
„С Китай се запознах, когато бях на шест годинки и от тогава не остава ден, в който да не си кажем „Здравей”, разказва Виолина в своето есе. „Това е страна, до която всеки човек на тази планета се е докоснал и това е истинско чудо. Хващаме Китай в ръка всяка сутрин с четката си за зъби ‘’Made in China’’ и черпим по този начин, без ни най-малко да осъзнаваме, от силната индустрия и пословично трудолюбие на тази страна. Възхищаваме се на Китай всеки път, когато с притаен дъх гледаме фойерверки и се радваме на изобретателния гений на народа й. Китай ни прави по-красиви, когато ни загърне в августовска вечер със своята коприна и ни прави по-сполотени, когато извади едно тесте карти, за да поиграем с приятели. Той е всичко това и още много, което не може да бъде изказано…”.
По-нататък Виолина вдъхновено разказва за своята първа среща с УШУ и дългия път, който извървяват заедно, за да стане това, което е днес – благодарение на добродетелите и принципите, които е научила от китайската култура.
Конкурсът бе организиран от посолството на Китай в България с цел задълбочаване на традиционното приятелство между двата народа и стимулиране на деловото сътрудничество в различни области между двете страни.
Церемонията по награждаването на победителите се състоя на 29 септември от 18:30 ч. в хотел Шератон по време на приема, организиран по повод 62-та годишнина от установяването на дипломатически отношения между Китайската народна република и Република България и основаването на Китайската народна република.
„Дали сега или след много години, аз съм сигурна, че ще видя Китай, защото ние си принадлежим и аз съм още едно от децата му. А до тогава ще продължавам да се възхищавам на четката за зъби, коприната, фойерверките и ще вадя от време на време меча, за да се огледам и да си спомня, коя бях аз преди да се докосна до мъдростта му.”.
This entry was written by PRnew.info Team and posted on September 30, 2011 at 9:12 am and filed under Съобщения до медиите. Bookmark the permalink. Follow any comments here with the RSS feed for this post.